**OBRAZLOŽENJE**

**Prijedloga Odluke o novčanoj potpori obrazovanju učenika srednjih škola i studenata**

**s odobrenom međunarodnom ili privremenom zaštitom**

**I. PRAVNI TEMELJ ZA DONOŠENJE ODLUKE**

Ovlaštenje Gradske skupštine Grada Zagreba za donošenje Odluke o novčanoj potpori obrazovanju učenika srednjih škola i studenata s odobrenom međunarodnom ili privremenom zaštitom (u daljnjem tekstu: Odluka) sadržano je u članku 41. točki 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22), kojim je propisano da Gradska skupština donosi odluke i druge opće akte kojima uređuje pitanja iz samoupravnog djelokruga Grada Zagreba.

**II. OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

Grad Zagreb financijskim potporama uspostavljenih kroz sustav stipendiranja (stipendije za deficitarna zanimanja; za učenike i studente pripadnike romske nacionalne manjine; za učenike i studente s invaliditetom; za učenike i studente na temelju socioekonomskog statusa; za izvrsnost) osigurava i kontinuirano nadograđuje mogućnosti boljeg i kvalitetnijeg pristupa obrazovanju učenicima i studentima.

Stipendije Grada Zagreba usmjerene su ka omogućavanju jednakog pristupa obrazovanju, povećanju broja osoba koje završavaju školovanje te broja visokoobrazovanog građanstva, omogućavanju socijalne mobilnosti i dugoročnog preveniranja siromaštva i socijalne isključenosti.

Međutim, sustav stipendiranja Grada Zagreba ne obuhvaća i financijske potpore učenicima srednjih škola i studentima s odobrenom međunarodnom ili privremenom zaštitom, a koju zaštitu su ostvarili temeljem Zakona o međunarodnoj i privremenoj zaštiti (Narodne novine 70/15, 127/17 i 33/23 – dalje u tekstu: Zakon).

U cilju bolje i uspješnije integracije osoba s odobrenom međunarodnom ili privremenom zaštitom, Grad Zagreb je tijekom 2023. proveo projekt potpore obrazovanju učenika srednjih škola i studenata s odobrenom međunarodnom ili privremenom zaštitom, tijekom kojeg je odobreno 57 potpora obrazovanju, a za dodjelu potpora obrazovanju prijavilo se ukupno 89 učenika srednjih škola i studenata s odobrenom međunarodnom ili privremenom zaštitom.

Provedba Akcijskog plana Grada Zagreba za integraciju tražitelja međunarodne zaštite i osoba kojima je odobrena međunarodna zaštita za 2022. godinu (Službeni glasnik Grada Zagreba 3/22) ukazala je na potrebu ulaganja u obrazovnu dimenziju integracije osoba s odobrenom međunarodnom ili privremenom zaštitom.

Naime, podrška lokalne zajednice uključivanju učenika srednjih škola i studenata s odobrenom međunarodnom ili privremenom zaštitom u obrazovni sustav i stjecanju obrazovnih kvalifikacija doprinosi olakšavanju njihovog položaja u vrlo osjetljivoj životnoj dobi, u kojoj se kao mlade osobe prepoznaju, grade svoju osobnost i traže svoje mjesto u novoj društvenoj sredini; prevenciji potencijalnih negativnih pojava neprihvaćanja i diskriminacije te uspješnoj socijalnoj uključenosti u hrvatsko društvo.

Odlukom se utvrđuju uvjeti i postupak za dodjelu novčane potpore obrazovanju učenika srednjih škola i studenata s odobrenom međunarodnom ili privremenom zaštitom sukladno zakonu kojim je uređena međunarodna i privremena zaštita, radi olakšavanja integracije i pristupa sustavu obrazovanja (u daljnjem tekstu: potpora) te prava i obveze korisnika potpore.

Odlukom se predviđa dodjeljivanje potpore učeniku srednje škole ili studentu s odobrenom međunarodnom ili privremenom zaštitom sukladno zakonu kojim je uređena međunarodna i privremena zaštita, s prebivalištem ili boravištem u Gradu Zagrebu, a koji ispunjavaju sljedeće uvjete:

A) UČENICI

- da imaju status redovitog učenika srednje škole u Gradu Zagrebu, odnosno Zrakoplovne tehničke škole Rudolfa Perešina u Velikoj Gorici;

B) STUDENTI

- da imaju status redovitog studenta sveučilišnih ili stručnih preddiplomskih, diplomskih i integriranih studija ili redovitog studenta kratkih stručnih studija, preddiplomskih stručnih studija i specijalističkih diplomskih stručnih studija u Gradu Zagrebu ili na nekoj sastavnici Sveučilišta u Zagrebu, a kojem prava i obveze ne miruju.

Potpora se ne može dodijeliti učeniku srednje škole ili studentu koji je u tekućoj godini već ostvario bilo koji oblik potpore obrazovanju koju dodjeljuje Grad Zagreb ili koji nije uredno ispunio svoje ugovorne obveze u pogledu korištenja potpore obrazovanju koju dodjeljuje Grad Zagreb.

Odlukom se predviđa i postupak dodjele potpore obrazovanju te se definira i način korištenja potpore obrazovanju.

**III. SREDSTVA POTREBNA ZA PROVOĐENJE ODLUKE**

U Izmjenama i dopunama Proračuna Grada Zagreba za 2024. i projekcijama za 2025. i 2026. osigurana su sredstva za provođenje ove Odluke.

**IV. OBRAZLOŽENJE ODREDABA PRIJEDLOGA ODLUKE**

**Člankom 1.** određeno je kako se Odlukom utvrđuju uvjeti i postupak za dodjelu novčane potpore obrazovanju učenika srednjih škola i studenata s odobrenom međunarodnom ili privremenom zaštitom sukladno zakonu kojim je uređena međunarodna i privremena zaštita, radi olakšavanja integracije i pristupa sustavu obrazovanja (u daljnjem tekstu: potpora) te prava i obveze korisnika potpore.

**Člankom 2.** određuje se visina i dinamika isplate potpore. Tako je određeno da potpora iznosi 2.000,00 eura, a isplaćuje se jednokratno.

Broj potpora utvrđuje svake godine gradonačelnik ovisno o sredstvima osiguranim u proračunu Grada Zagreba.

**Člankom 3.** određeni su uvjeti za dodjelu potpore. Određeno je da se potpora može dodijeliti učeniku srednje škole ili studentu s odobrenom međunarodnom ili privremenom zaštitom sukladno zakonu kojim je uređena međunarodna i privremena zaštita, s prebivalištem ili boravištem u Gradu Zagrebu, a koji ispunjavaju sljedeće uvjete:

A) UČENICI

- da imaju status redovitog učenika srednje škole u Gradu Zagrebu, odnosno Zrakoplovne tehničke škole Rudolfa Perešina u Velikoj Gorici;

B) STUDENTI

- da imaju status redovitog studenta sveučilišnih ili stručnih preddiplomskih, diplomskih i integriranih studija ili redovitog studenta kratkih stručnih studija, preddiplomskih stručnih studija i specijalističkih diplomskih stručnih studija u Gradu Zagrebu ili na nekoj sastavnici Sveučilišta u Zagrebu, a kojem prava i obveze ne miruju.

Potpora se ne može dodijeliti učeniku srednje škole ili studentu koji je u tekućoj godini već ostvario bilo koji oblik potpore obrazovanju koju dodjeljuje Grad Zagreb ili koji nije uredno ispunio svoje ugovorne obveze u pogledu korištenja potpore obrazovanju koju dodjeljuje Grad Zagreb.

**Člankom 4.** određeno je da se potpora dodjeljuje na temelju javnog poziva koji se provodi u skladu s ovom odlukom, kao i da gradonačelnik raspisuje i objavljuje javni poziv na internetskoj stranici Grada Zagreba.

**Člankom 5.** određeno je da javni poziv provodi Povjerenstvo za dodjelu potpore obrazovanju učenika srednjih škola i studenata s odobrenom međunarodnom ili privremenom zaštitom (u daljnjem tekstu: Povjerenstvo), da Povjerenstvo imenuje gradonačelnik; da Povjerenstvo ima pet članova, koji između sebe biraju predsjednika Povjerenstva; da se članovi Povjerenstva imenuju iz redova znanstvenih, stručnih i obrazovnih djelatnika, od kojih je jedan član Povjerenstva iz gradskog upravnog tijela nadležnog za poslove za ljudska prava, a jedan član Povjerenstva iz gradskog upravnog tijela nadležnog za obrazovanje.

Stručne i administrativne poslove za Povjerenstvo obavlja nadležno gradsko upravno tijelo.

**Člankom 6.** određen je sadržaj teksta javnog poziva te ograničenje trajanja javnog poziva do potrošnje osiguranih sredstava u proračunu Grada Zagreba.

**Člankom 7.** određena je mogućnost dopune dokumentacije u prijavi na javni poziv.

**Člankom 8.** određeno je postupanje sa nepravilnim prijavama na javni poziv, koje nisu podnesene na način ili u roku koji je utvrđen javnim pozivom.

**Člankom 9.** određeno je da povjerenstvo rangira prijave prema redoslijedu zaprimanja.

Na temelju rangiranih prijava, Povjerenstvo sastavlja prijedlog Liste korisnika, koju predlaže gradonačelniku. Listu korisnika gradonačelnik utvrđuje zaključkom, koji se objavljuje na internetskoj stranici Grada Zagreba.

**Člankom 10.** određeno je da na temelju utvrđene Liste korisnika, s učenikom srednje škole ili studentom sklapa se ugovor o korištenju potpore (u daljnjem tekstu: ugovor), kojim se utvrđuju međusobna prava i obveze Grada Zagreba i učenika srednje škole ili studenta koji je ostvario potporu obrazovanju (u daljnjem tekstu: korisnik). Nakon sklapanja ugovora, iznos dodijeljene potpore isplatit će se jednokratno na račun korisnika.

**Člankom 11.** određuje se da korisnik koji neosnovano primi iznos dodijeljene potpore ili ne izvrši svoje obveze iz ugovora, dužan ju je vratiti. U suprotnome, povrat neosnovano primljenog iznosa dodijeljene potpore Grad Zagreb ostvarit će tužbom pred nadležnim sudom.

**Člankom 12.** određeno je da Odluka stupa na snagu osmoga dana od dana objave u Službenom glasniku Grada Zagreba.